**Διατάξεις επαναλειτουργίας των πολιτικών δικαστηρίων**

1. Με την επιφύλαξη των διατάξεων του παρόντος, το χρονικό διάστημα της επιβολής του μέτρου της προσωρινής αναστολής δεν υπολογίζεται στις νόμιμες και δικαστικές προθεσμίες για τη διενέργεια διαδικαστικών και εξώδικων πράξεων, καθώς και άλλων ενεργειών ενώπιον των δικαστηρίων, συμβολαιογράφων ως υπαλλήλων του πλειστηριασμού, υποθηκοφυλακείων, κτηματολογικών γραφείων και άλλων τρίτων προσώπων, και μετά τη λήξη αυτής οι προθεσμίες αυτές τρέχουν για όσο χρονικό διάστημα υπολείπεται για να συμπληρωθεί η αντίστοιχη προβλεπόμενη από το νόμο προθεσμία.
2. Στις εκκρεμείς υποθέσεις της παλαιάς τακτικής διαδικασίας του πολυμελούς πρωτοδικείου, καθώς και στις εκκρεμείς δίκες ενώπιον του Εφετείου, που αφορούν εφέσεις κατά ερήμην αποφάσεων, που είχαν εκδοθεί κατά την ίδια διαδικασία, εφόσον η προθεσμία κατάθεσης των προτάσεων και της αντίκρουσης πριν τη δικάσιμο έληγαν εντός του χρονικού διαστήματος της αναστολής, οι σχετικές δίκες αναβάλλονται αυτεπαγγέλτως και με πράξη του προέδρου του τριμελούς συμβουλίου ή του αρμόδιου δικαστή, ορίζεται αυτεπαγγέλτως ημέρα και ώρα συζήτησης στο ακροατήριο. Η νέα δικάσιμος ορίζεται κατά προτεραιότητα το χρονικό διάστημα από 15.6.2020 έως 15.7.2020 και από 1.9.2020 έως 15.9.2020. Η εγγραφή της υπόθεσης στο οικείο πινάκιο, το οποίο μπορεί να τηρείται και ηλεκτρονικά, γίνεται με πρωτοβουλία του γραμματέα και ισχύει ως κλήτευση όλων των διαδίκων. Με πρωτοβουλία επίσης του γραμματέα μπορεί να γνωστοποιείται η δικάσιμος που ορίστηκε με αποστολή ηλεκτρονικού μηνύματος στη διεύθυνση ηλεκτρονικού ταχυδρομείου των διαδίκων είτε με ανάρτηση στην πύλη ψηφιακών υπηρεσιών δικαστηρίων solon.gov.gr για όσα δικαστήρια και διαδικασίες έχουν ενταχθεί στο εν λόγω σύστημα.
3. Στις εκκρεμείς υποθέσεις της παλαιάς τακτικής διαδικασίας, των ασφαλιστικών μέτρων, καθώς επίσης και των ειδικών διαδικασιών οι προθεσμίες κατάθεσης προτάσεων ή σημειώματος, που έληγαν κατά το χρονικό διάστημα της αναστολής, αναστέλονται μέχρι 31.5.2020.
4. Αν οι προθεσμίες των άρθρων 228, 591 παρ. 1 εδ. β΄ και 748 παρ. 3 ΚΠολΔ έληγαν εντός του χρονικού διαστήματος της αναστολής, και ο υπολειπόμενος χρόνος συμπλήρωσής τους δεν επαρκεί για την τήρηση των προθεσμιών αυτών, τότε οι υποθέσεις αναβάλλονται υποχρεωτικά μετά από αίτημα οιουδήποτε των διαδίκων.
5. Οι προθεσμίες των άρθρων 215 παρ. 2, 237 παρ. 1 και 2 και 238 ΚΠολΔ, οι οποίες λήγουν έως 31.5.2020 δεν συμπληρώνονται αν δεν παρέλθει ένα επιπλέον εικοσαήμερο.
6. Σε κάθε περίπτωση που η συζήτηση υπόθεσης οποιουδήποτε βαθμού δικαιοδοσίας και με οποιαδήποτε διαδικασία ματαιώθηκε διαρκούσης της αναστολής μέχρι 31.5.2020, με πράξη του προέδρου του τμήματος ή του δικαστή ορίζεται αυτεπαγγέλτως και αμελλητί ημέρα και ώρα συζήτησης στο ακροατήριο. Η νέα δικάσιμος ορίζεται κατά προτεραιότητα το χρονικό διάστημα από 15.6.2020 έως 15.7.2020 και από 1.9.2020 έως 15.9.2020. Η εγγραφή της υπόθεσης στο οικείο πινάκιο, το οποίο μπορεί να τηρείται και ηλεκτρονικά, γίνεται με πρωτοβουλία του γραμματέα και ισχύει ως κλήτευση όλων των διαδίκων. Με πρωτοβουλία επίσης του γραμματέα μπορεί να γνωστοποιείται η δικάσιμος που ορίστηκε με αποστολή ηλεκτρονικού μηνύματος στη διεύθυνση ηλεκτρονικού ταχυδρομείου των διαδίκων, είτε με ανάρτηση στην πύλη ψηφιακών υπηρεσιών δικαστηρίων solon.gov.gr για όσα δικαστήρια και διαδικασίες έχουν ενταχθεί στο εν λόγω σύστημα.
7. Με την επιφύλαξη των διατάξεων των παραγράφων 14-16 του παρόντος και κατ’ απόκλιση του άρθρου 115 παρ. 2 ΚΠολΔ και με εξαίρεση τις περιπτώσεις των άρθρων 237 και 238 ΚΠολΔ η διάταξη του άρθρου 242 παρ. 2 ΚΠολΔ εφαρμόζεται αναλόγως ενώπιον των δικαστηρίων οποιουδήποτε βαθμού δικαιοδοσίας και με οποιαδήποτε διαδικασία και αν δικάζουν, εφόσον η συζήτηση λαμβάνει χώρα μέχρι τις 31.8.2020.
8. Οι πάσης φύσεως προθεσμίες άσκησης των ενδίκων μέσων και των ανακοπών, καθώς επίσης και των πρόσθετων λόγων αυτών, εφόσον αυτές έληγαν κατά το χρονικό διάστημα της αναστολής, μετά τη λήξη αυτής τρέχουν για όσο χρονικό διάστημα υπολείπεται για να συμπληρωθεί η αντίστοιχη προβλεπόμενη από το νόμο προθεσμία και για επιπλέον είκοσι ημέρες. Όταν το χρονικό διάστημα μετά τη λήξη της αναστολής μέχρι την ορισθείσα δικάσιμο δεν επαρκεί για να τηρηθούν οι προθεσμίες άσκησης των πρόσθετων λόγων, ή της αντέφεσης, η συζήτηση αναβάλλεται υποχρεωτικώς με αίτημα των διαδίκων. Στις εκκρεμείς υποθέσεις ενώπιον του Αρείου Πάγου η κατά τα άνω άσκηση των προσθέτων λόγων αναίρεσης στη νέα δικάσιμο είναι παραδεκτή. Στις άνω περιπτώσεις η μη άσκηση των πρόσθετων λόγων ή της αντέφεσης από τον διάδικο που ζήτησε την αναβολή, θα έχει ως συνέπεια την επιβολή ποινής τάξεως κατ’ άρθρο 205 ΚΠολΔ.
9. Στις εκκρεμείς υποθέσεις ενώπιον του Αρείου Πάγου, όταν η κατ΄ άρθρο 570 παρ. 1 ΚΠολΔ προθεσμία κατάθεσης των προτάσεων ή η κατ΄ άρθρο 570 παρ. 3 ΚΠολΔ προθεσμία κατάθεσης των εγγράφων έληγε εντός του χρονικού διαστήματος της αναστολής μέχρι την 31.5.2020, πλην όμως η συζήτηση της αναίρεσης έχει προσδιορισθεί σε χρόνο βραχύτερο της συμπλήρωσης των άνω προθεσμιών, τότε ο έχων το αντίστοιχο βάρος διάδικος υποβάλει αίτημα αναβολής της συζήτησης της αναίρεσης. Στις περιπτώσεις αυτές το δικαστήριο υποχρεούται να χορηγήσει αναβολή, ενώ αν ο διάδικος δεν προβεί στις ενέργειες για τις οποίες του χορηγήθηκε η αναβολή θα του επιβάλλεται ποινή τάξεως κατ’ άρθρο 205 ΚΠολΔ.
10. Πλειστηριασμοί που αφορούν κινητή περιουσία του οφειλέτη, ακίνητα και πλοία, των οποίων η ημέρα πλειστηριασμού έχει ορισθεί κατά το χρονικό διάστημα από 16.5.2020 - 31.7.2020 ματαιώνονται. Με πρωτοβουλία του επισπεύδοντα προσδιορίζεται, εντός αποκλειστικής προθεσμίας τριάντα ημερών από την δημοσίευση της παρούσας, νέα ημέρα πλειστηριασμού, τηρουμένων των προθεσμιών που προβλέπονται στα άρθρα 954 παρ. 2 στοιχ. ε΄ ΚΠολΔ και 993 παρ. 2 ΚΠολΔ με την αρχικά προσδιορισθείσα εμπορική αξία και τιμή πρώτης προσφοράς. Εντός της αυτής προθεσμίας ο επισπεύδων υποχρεούται να προσδιορίσει νέα ημέρα πλειστηριασμού και για τους πλειστηριασμούς που ματαιώθηκαν κατά το χρονικό διάστημα της αναστολής. Αν ο επισπεύδων δεν προσδιορίσει νέα ημέρα πλειστηριασμού εντός της άνω προθεσμίας, τότε κάθε δανειστής, εφόσον έχει απαίτηση κατά του οφειλέτη, η οποία στηρίζεται σε εκτελεστό τίτλο, αφού κοινοποίησε σε εκείνον κατά του οποίου στρέφεται η εκτέλεση, επιταγή προς εκτέλεση, μπορεί να επισπεύσει τον πλειστηριασμό τηρουμένων των προθεσμιών των άνω άρθρων. Το χρονικό διάστημα της επιβολής του μέτρου της προσωρινής αναστολής, καθώς και του προσδιορισμού του νέου, κατά τα άνω, πλειστηριασμού δεν υπολογίζονται στις άνω προθεσμίες των άρθρων 954 παρ. 2 στοιχ. ε΄ ΚΠολΔ και 993 παρ. 2 ΚΠολΔ, καθώς και στην προθεσμία του άρθρου 1019 παρ. 1 ΚΠολΔ.
11. Στις περιπτώσεις ορισμού ημέρας πλειστηριασμού κατ’ εφαρμογή των άρθρων 966 παρ. 2 εδ. β΄ και 3 ΚΠολΔ, όταν οποιαδήποτε προθεσμία εμπίπτει έστω και μερικά εντός του χρονικού διαστήματος της αναστολής, ο πλειστηριασμός ματαιώνεται και ορίζεται νέα ημέρα πλειστηριασμού τηρουμένων των προθεσμιών που προβλέπονται στη διάταξη αυτή.
12. Στη περίπτωση πλειστηριασμών που επισπεύδονται σύμφωνα με τα άρθρα 973, 1006 παρ. 4 και 1011Α παρ. 4 ΚΠολΔ και έχει ορισθεί ημέρα διεξαγωγής έως την 15.6.2020, ματαιώνονται, και ορίζεται νέα ημέρα πλειστηριασμού τηρουμένων των προθεσμιών που προβλέπονται στη διάταξη αυτή.
13. Προσωρινές διαταγές των άρθρων 691Α και 781 ΚΠολΔ, καθώς και προσωρινές διαταγές και αποφάσεις αναστολής εκτέλεσης κάθε φύσης και διαδικασίας οι οποίες χορηγήθηκαν μέχρι τη δικάσιμο της συζήτησης αίτησης ή ενδίκου μέσου ή βοηθήματος η οποία ματαιώθηκε λόγω της αναστολής λογίζονται αυτοδικαίως παραταθείσες μέχρι την νέα δικάσιμο που θα ορισθεί σύμφωνα με την παράγραφο 4 του παρόντος.
14. Στις ειδικές διαδικασίες ο πρόεδρος του δικαστηρίου ή ο αρμόδιος δικαστής διαχωρίζει χρονικά εντός της αυτής ημέρας τις υποθέσεις με αντίστοιχη εγγραφή στο οικείο πινάκιο και η εγγραφή αυτή στο οικείο πινάκιο, το οποίο μπορεί να τηρείται και ηλεκτρονικά, γίνεται με πρωτοβουλία του γραμματέα και ισχύει ως κλήτευση όλων των διαδίκων. Με πρωτοβουλία επίσης του γραμματέα μπορεί να γνωστοποιείται η δικάσιμος που ορίστηκε με αποστολή ηλεκτρονικού μηνύματος στη διεύθυνση ηλεκτρονικού ταχυδρομείου των διαδίκων, είτε με ανάρτηση στην πύλη ψηφιακών υπηρεσιών δικαστηρίων solon.gov.gr για όσα δικαστήρια και διαδικασίες έχουν ενταχθεί στο εν λόγω σύστημα.
15. Στις υποθέσεις της προηγούμενης παραγράφου παρέχεται η δυνατότητα κοινής δήλωσης των πληρεξουσίων δικηγόρων περί αναβολής της υπόθεσης ή περί συζήτησής της χωρίς την εξέταση μαρτύρων. Οι δηλώσεις αυτές υποβάλλονται μέχρι την παραμονή της δικασίμου, εφόσον είναι εργάσιμη, δεν ανακαλούνται και υποβάλλονται στην οικεία γραμματεία του δικαστηρίου μέσω μηνύματος ηλεκτρονικού ταχυδρομείου με ταυτόχρονη κοινοποίηση στον πληρεξούσιο της αντιδίκου πλευράς. Η κοινή δήλωση περί μη εξέτασης μαρτύρων ισχύει ως δήλωση του άρθρου 242 παρ. 2 ΚΠολΔ και οι προτάσεις των μερών κατατίθενται την προηγούμενη της δικασίμου στη γραμματεία του δικαστηρίου.
16. Οι παράγραφοι 14 και 15 του παρόντος εφαρμόζονται αναλόγως και στη διαδικασία των ασφαλιστικών μέτρων και αντί της προβλεπόμενης εγγραφής στο πινάκιο διενεργείται εγγραφή στο έκθεμα της δικασίμου.
17. Προσωρινές διαταγές των άρθρων 691Α και 781 ΚΠολΔ, καθώς και προσωρινές διαταγές και αποφάσεις αναστολής εκτέλεσης κάθε φύσης και διαδικασίας οι οποίες χορηγήθηκαν μέχρι τη δικάσιμο της συζήτησης αίτησης ή ενδίκου μέσου ή βοηθήματος η οποία ματαιώθηκε λόγω της αναστολής λογίζονται αυτοδικαίως παραταθείσες μέχρι την νέα δικάσιμο που θα ορισθεί σύμφωνα με την παράγραφο 4 του παρόντος.
18. Η έναρξη ισχύς των άρθρων 6 και 7 του ν. 4640/2019 μετατίθεται για την 1.9.2020.
19. Για το χρονικό διάστημα της αναστολής από 13.3.2020 έως 31.5.2020 δεν τρέχουν τόκοι υπερημερίας και επιδικίας.
20. Οι διατάξεις του παρόντος κεφαλαίου θα ισχύσουν από 1.6.2020 έως 15.9.2020, με εξαίρεση τις παντός είδους και ενώπιον οιουδήποτε δικαστηρίου και με οποιανδήποτε διαδικασία καταθέσεις δικογράφων, οι οποίες μπορούν να πραγματοποιούνται από 18.5.2020. Το χρονικό διάστημα της αναστολής (13.3.2020 έως 15.5.2020) παρατείνεται μέχρι 31.7.2020, η δε αναστολή αυτή θα ισχύει και για τις παντός είδους παραγραφές και αποσβεστικές προθεσμίες, συμπεριλαμβανομένης και της προθεσμίας της διάταξης του άρθρου 1323 ΑΚ, που λήγουν εντός του χρονικού διαστήματος από 13.3.2020 μέχρι 31.7.2020.